/* KUMM/2010/0743 finali */ KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Il-Pjan ta' Azzjoni Ewropew dwar il-gvern elettroniku 2011-2015 L-użu tal-ICT għall-promozzjoni ta' gvern intelliġenti, sostenibbli u innovattiv





[pic] | IL-KUMMISSJONI EWROPEA | Brussel 15.12.2010 KUMM(2010) 743 finali KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI Il-Pjan ta' Azzjoni Ewropew dwar il-gvern elettroniku 2011-2015L-użu tal-ICT għall-promozzjoni ta' gvern intelliġenti, sostenibbli u innovattiv SEG(2010) 1539 finali KOMUNIKAZZJONI MILL-KUMMISSJONI LILL-PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U L-KUMITAT TAR-REĠJUNI Il-Pjan ta' Azzjoni Ewropew dwar il-gvern elettroniku 2011-2015L-użu tal-ICT għall-promozzjoni ta' gvern intelliġenti, sostenibbli u innovattiv L-Aġenda Diġitali għall-Ewropa[1] tistabbilixxi gvern elettroniku b'sett komprensiv ta' miżuri li għandhom l-għan li jisfruttaw il-benefiċċji tat-teknoloġiji tal-informazzjoni u l-komunikazzjoni (ICT) fl-Ewropa. Fi żmien ta' riżorsi pubbliċi limitati ħafna, l-ICT jistgħu jgħinu lis-settur pubbliku jiżviluppa mezzi innovattivi kif iwassal is-servizzi tiegħu liċ-ċittadini filwaqt li żżid l-effiċjenzi u tnaqqas l-ispejjeż. L-implimentazzjoni tal-ewwel Pjan ta' Azzjoni Ewropew dwar il-gvern elettroniku[2] rat lill-gvernijiet fl-Istati Membri kollha jiskambjaw prattika tajba, u rriżultat f'għadd ta' proġetti pilota fuq skala kbira li qed jiżviluppaw soluzzjonijiet konkreti għall-varar tas-servizzi transkonfinali tal-gvern elettroniku[3]. Komunità ta' prattikanti onlajn[4] stabbilita fl-2002, provdiet fokus għal dibattitu fost 80 000 parteċipant dwar il-potenzjal li jkunu provduti soluzzjonijiet innovattivi f'oqsma bħal gvern elettroniku, is-servizzi tas-saħħa, u l-inklużjoni. Sar progress ukoll fl-użu mill-ġdid ta' informazzjoni tas-settur pubbliku[5] u ġiet żviluppata pjattaforma elettronika ta' akkwist pubbliku li tippermetti kumpaniji mill-Ewropa kollha biex joffru s-servizzi tagħhom lill-gvernijiet barra mill-pajjiż ta' appartenenza tagħhom[6]. Bdew jeżistu sistemi elettroniċi ta' identità fl-Ewropa kollha, li jippermettu lill-individwi biex ikollhom aċċess għas-servizzi pubbliċi fl-UE kollha b'mod elettroniku.[7]. Id-disponibbiltà ta' teknoloġiji innovattivi bħal netwerks soċjali żiedet l-aspettativi taċ-ċittadini f'termini tal-kapaċità ta' reazzjoni meta jaċċessaw kull tip ta' servizz onlajn. Madankollu, s-servizzi transkonfinali tal-gvern elettroniku huma ftit u anke, meta s-servizzi tal-gvern elettroniku huma offruti, il-maġġoranza taċ-ċittadini tal-UE jaħsbuha darbtejn biex jużawhom[8]. Ċertament hemm bżonn ta' pass 'il quddiem lejn mudell iktar miftuħ ta' disinn, produzzjoni u forniment ta' servizzi onlajn, filwaqt li jittieħed vantaġġ mill-possibbiltà offruta mill-kollaborazzjoni bejn iċ-ċittadini, l-imprendituri u s-soċjetà ċivili. Il-kombinazzjoni ta' teknoloġiji ġodda, speċifikazzjonijiet miftuħa, arkitetturi innovattivi u d-disponibbiltà ta' informazzjoni tas-settur pubbliku jistgħu jagħtu valur ogħla liċ-ċittadini b'inqas riżorsi. Il-Kummissjoni għalhekk qed tipproponi it-tieni Pjan ta' Azzjoni tal-gvern elettroniku li għandu l-għan li jwettaq il-viżjoni ambizzjuża tad-Dikjarazzjoni tal-ħames (5) Konferenza Ministerjali dwar il-gvern elettroniku (id-'Dikjarazjoni ta' Malmö'[9]) li kienet appoġġata wkoll mill-industrija[10] u minn panil magħmul miċ-ċittadini[11]. Skont din il-viżjoni ambizzjuża, sal-2015 l-amministrazzjonijiet pubbliċi Ewropej se jkunu "rikonoxxuti li huma miftuħa, flessibbli u kollaborattivi fir-relazzjonijiet tagħhom maċ-ċittadini u n-negozji. Huma jużaw il-gvern elettroniku biex iżidu l-effiċjenza u l-effikaċja tagħhom u biex kostantement itejbu s-servizzi pubbliċi b'mod li jaqdu l-bżonnijiet differenti tal-utenti u jimmassimizzaw il-valur pubbliku; b'hekk ikunu qed jappoġġaw it-tranżizzjoni tal-Ewropa lejn ekonomija ewlenija bbażata fuq l-għarfien." Id-Dikjarazzjoni ta' Malmö tistabbilixxi erba' (4) prijoritajiet politiċi għall-amministrazzjonijiet pubbliċi Ewropej kollha għall-ħames (5) snin li ġejjin: - Iċ-ċittadini u n-negozji jingħataw iktar setgħa permezz tas-servizzi tal-gvern elettroniku mfassla skont il-bżonnijiet tal-utenti u żviluppati f'kollaborazzjoni ma' partijiet terzi kif ukoll minn aċċess ikbar għall-informazzjoni pubblika, trasparenza msaħħa u mezzi effikaċi għall-involviment tal-partijiet interessati fil-proċess politiku, - Il-mobbiltà fis-Suq Uniku hija msaħħa minn servizzi tal-gvern elettroniku mingħajr problemi għat-twaqqif u l-operat ta' negozju u biex wieħed jistudja, jaħdem, jgħix u jirtira fi kwalunkwe post fl-Unjoni Ewropea, - L-effiċjenza u l-effikaċja jsiru possibbli mill-isforz kostanti biex jintuża l-gvern elettroniku biex jitnaqqas il-piż amministrattiv, biex jitjiebu l-proċessi organizzazzjonali u biex tkun promossa ekonomija sostenibbli baxxa fil-karbonju, - L-implimemtazzjoni tal-prijoritajiet politiċi ssir possibbli billi jinħolqu strumenti ewlenin xierqa u billi jkunu stabbiliti l-prekundizzjonijiet legali u tekniċi neċessarji. Il-gvernijiet jeħtieġ li jipprovdu servizzi pubbliċi aħjar b'inqas riżorsi. Kull waħda mill-prijoritajiet politiċi msemmija hawn fuq taħdem lejn dan l-għan, kif ukoll tipprovdi metodi ġodda u aħjar kif tinvolvi liċ-ċittadini. It-teknoloġiji innovattivi li tfaċċaw dan l-aħħar bħal "arkitetturi orjentati lejn is-serviziz (service-oriented architectures (SOA)), jew "sħab" (clouds) ta' servizzi, flimkien ma' speċifikazzjonijiet iktar miftuħa li jippermettu kondiviżjoni ikbar, użu mill-ġdid u interoperabbiltà, isaħħu l-kapaċità tal-ICT biex ikollhom rwol ewlieni f'din it-tfittxja għall-effiċjenza fis-settur pubbliku. Bħala parti mill-isforz mill-Kummissjoni kollha biex tippromwovi ekonomija intelliġenti, sostenibbli u inklużiva għall-Unjoni Ewropea, kif definit mill-Istrateġija Ewropa 2020[12], dan il-Pjan ta' Azzjoni jikkontribwixxi biex jintlaħqu ż-żewġ objettivi ewlenin tal-Aġenda Diġitali għall-Ewropa, b'mod partikolari: - Sal-2015 għadd ta' servizzi pubbliċi transkonfinali ewlenin se jkunu disponibbli onlajn – fattur li se jippermetti li intraprendituri jistabbilixxu u jmexxu negozju fi kwalunkwe post fl-Ewropa indipendentement mill-post tal-oriġini tagħhom, u li jippermetti liċ-ċittadini jistudjaw, jaħdmu, joqogħdu u jirtiraw fi kwalunkwe post fl-Unjoni Ewropea. - Sal-2015, 50% taċ-ċittadini tal-UE se jkunu użaw is-servizzi tal-gvern elettroniku. Minħabba li s-servizzi tal-gvern elettroniku huma ta' importanza kbira wkoll għan-negozji, dan il-Pjan ta' Azzjoni għandu l-għan ukoll li sal-2015, 80 % tal-intrapriżi jkunu użaw il-gvern elettroniku. L-AMBITU TAL-PJAN TA’ AZZJONI Dan il-Pjan ta' Azzjoni għandu l-għan li jimmassimizza n-natura kumplimentarja tal-istrumenti politiċi nazzjonali u Ewropej. Huwa jappoġġa t-tranżizzjoni mill-gvern elettroniku attwali għal ġenerazzjoni ġdida ta' servizzi miftuħa, flessibbli u kollaborattivi mingħajr intoppi tal-gvern elettroniku fuq livelli lokali, reġjonali, nazzjonali u Ewropej li jsaħħu liċ-ċittadini u n-negozji. Hemm raġunijiet politiċi u ekonomiċi b'saħħithom li jappoġġaw il-kollaborazzjoni Ewropea dwar il-gvern elettroniku. Azzjoni konġunta dwar il-gvern elettroniku tista' tikkontribwixxi biex jingħelbu l-kriżijiet ekonomiċi attwali billi jintużaw riżorsi pubbliċi b'mod iktar effiċjenti u billi tonqos in-nefqa pubblika. Is-servizzi tal-gvern elettroniku jistgħu jkunu żviluppati b'mod iktar ekonomiku billi tikkoordina u tagħmel użu komuni mir-riżorsi pubbliċi u privati.. Minħabba r-rwol ċentrali tal-gvernijiet nazzjonali fl-implimentazzjoni ta' dan il-pjan ta' azzjoni, ir-responsabbiltà ewlenija tal-Kummissjoni hija li ttejjeb il-kundizzjonijiet għall-iżvilupp ta' servizzi transkonfinali tal-gvern elettroniku pprovduti liċ-ċittadini u n-negozji irrispettivament mill-pajjiż tal-oriġini tagħhom. Dan jinkludi l-istabbiliment ta' prekundizzjonijiet bħall-interoperabbiltà, il-firem elettroniċi u l-identifikazzjoni elettronika. Dawn is-servizzi jsaħħu s-suq intern u jikkumplimentaw l-atti leġiżlattivi tal-UE u l-effikaċja tagħhom[13] f'għadd ta' dominji fejn l-ICT jistgħu jtejbu l-forniment ta' servizzi; bħall-akkwist pubbliku, il-ġustizzja, is-saħħa, l-ambjent, il-mobbiltà u s-sigurtà soċjali u tappoġġa l-implimentazzjoni tal-inizjattivi[14] taċ-ċittadini bl-għodod ICT. Il-Kummissjoni għandha l-għan li tmexxi billi tagħti eżempju. PRIJORITAJIET U AZZJONIJIET Diversi azzjonijiet relatati mal-erba' prijoritajiet politiċi identifikati huma proposti hawn taħt, flimkien mal-ħin pjanat. Dawn jistgħu jkunu kategorizzati fi tliet gruppi, skont il-parteċipanti ewlenin involuti u l-kompetenza definita fit-Trattat: - Fejn l-Istati Membri qed imexxu u jiddependu fuq ir-riżorsi proprji, il-Kummissjoni se tgħin billi tappoġġa u tikkoordina l-attivitajiet. Il-miżuri proposti se jiffukaw fuq l-istabbiliment ta' miri mal-Istati Membri u dwar kif dawn il-miri se jintlaħqu permezz ta' miżuri bħall-iskambju tal-aħjar prattiki u informazzjoni, it-twettiq ta' studji u t-twettiq ta' valutazzjoni komparattiva. - Meta l-Kummissjoni u l-Istati Membri jaħdmu flimkien biex jiżviluppaw, jużaw jew itejbu servizzi transkonfinali, il-Kummissjoni se tmexxi l-attivitajiet fejn jintużaw riżorsi konġunti, filwaqt li l-Istati Membri jerfgħu r-responsabbiltà finali għall-implimentazzjoni ta' attivitajiet billi jużaw ir-riżorsi proprji tagħhom. Il-miżuri proposti se jinkludu r-riċerka u l-iżvilupp, il-proġetti pilota, l-iżvilupp kollaborattiv ta' servizzi mill-Istati Membri u t-trasferiment tal-għarfien lis-suq. - Meta l-Kummissjoni tista' toħloq kundizzjonijiet ta' faċilitazzjoni, il-miżuri proposti se jinkludu l-adozzjoni ta' strumenti legali, l-istabbiliment ta' standards, il-formulazzjoni ta' oqfsa komuni, l-implimentazzjoni ta' għodod ġeneriċi, il-provvediment (li jistgħu jerġgħu jintużaw) ta' moduli tekniċi u l-iżgurar tal-interoperabbiltà. L-għoti tas-setgħa lil utenti L-għoti tas-setgħa jfisser iż-żieda fil-kapaċità taċ-ċittadini, in-negozji u l-organizzazzjonijiet oħra biex ikunu proattivi fis-soċjetà permezz tal-użu ta' għodod teknoloġiċi ġodda. Is-servizzi pubbliċi jistgħu jżidu l-effiċjenza u s-sodisfazzjon tal-utenti billi jissodisfaw aħjar l-aspettattivi tal-utenti u billi jkunu pjanati skont il-bżonnijet tagħhom u f'kollaborazzjoni magħhom meta jkun possibbli. L-għoti tas-setgħa jfisser li l-gvernijiet għandhom jipprovdu aċċess faċli għall-informazzjoni pubblika, itejbu t-trasparenza u jippermettu involviment effikaċi taċ-ċittadini u n-negozji fil-proċess tat-tfassil tal-politiki. Servizzi mfassla skont il-bżonnijiet tal-utenti u Servizzi Inklussivi Gvern elettroniku iktar effikaċi jfisser li s-servizzi jitfasslu skont il-bżonnijiet tal-utenti u b'tali mod li jipprovdu modi ta' interazzjoni flessibbli u personalizzati u li jwettqu tranżazzjonijiet mal-amministrazzjonijiet pubbliċi. Pereżempju biex issir verifika tal-allokazzjoni ta' allowances jew benefiċċji, biex tirreġistra fi skejjel jew universitajiet, biex titlob jew tirċievi ċertifikati ċivili onlajn u sabiex tibgħat dikjarazzjonijiet tat-taxxa onlajn. Barra minn hekk, l-użabbiltà u l-aċċess għal servizzi tal-gvern elettroniku għandhom jittejbu minn servizzi tal-gvern elettroniku li jitwasslu permezz ta' diversi kanali (inklużi l-Internet, it-TV, it-telefown, apparat tat-telefowns ċellulari, jew fejn xieraq permezz ta' intermedjarji). 2011-2013 | Il-Kummissjoni se tappoġġja lill-Istati Membri fl-iżvilupp ta' servizzi tal-gvern elettroniku mfassla skont il-bżonnijiet tal-utenti u filwaqt li tiżgura inklussività u aċċessibbiltà permezz ta': ftehim dwar miri komuni u kriterji ta' evalwazzjoni mal-Istati Membri, l-organizzazzjoni ta' skambji ta' ħila esperta imprezzabbli fuq livell nazzjonali, reġjonali jew lokali biex ikunu appoġġati adozzjonijiet addizzjonali, l-appoġġ effikaċi u konkret ta' soluzzjonijiet ta' aċċessibbiltà, skont standards rilevanti Ewropej u internazzjonali meta disponibbli, permezz ta' dimostrazzjoni | 2013 | L-Istati Membri se jiżviluppaw servizzi onlajn personalizzati, inklużi funzjonijiet bħall-monitoraġġ tal-progress tat-tranżazzjonijiet mal-amministrazzjonijiet pubbliċi. | Produzzjoni Kollaborattiva ta' Servizzi - In-netwerking soċjali u l-għodod kollaborattivi (pereżempju teknoloġiji Web 2.0) jippermettu li l-utenti jkollhom rwol attiv fit-tfassil u l-produzzjoni tas-servizzi pubbliċi. Għalkemm, għadhom żgħar, jeżisti numru jikber ta' servizzi mmirati lejn il-bżonnijiet taċ-ċittadini, ħafna drabi żviluppati minn organizzazzjonijiet tas-soċjetà ċivili li huma bbażati fuq kollaborazzjoni effikaċi bejn is-settur privat u s-settur pubbliku[15]. Madankollu, jeħtieġ li jkun esplorat liema huma l-iktar għodod adattati u kif l-aħjar li dawn ikunu applikati biex in-negozji, is-soċjetà ċivili u ċ-ċittadini individwali jkunu impenjati b'mod effikaċi. L-ewwel nett, jeħtieġ li ssir analiżi tat-tekniki kollaborattivi ta' produzzjoni ibbażati fuq l-ICT u l-kost-effikaċja tagħhom u l-kapaċità li jipproduċu servizzi pubbliċi ta' kwalità għolja u affidabbli. B'dan l-għarfien, l-għan għandu jkun li jkunu impenjati partijiet terzi fl-iżvilupp tas-servizzi. 2011 | Abbażi ta' studju, il-Kummissjoni l-ewwel se tivvalvuta kif tinvolvi lill-utenti b'mod attiv fit-tfassil u l-produzzjoni tas-servizzi tal-gvern elettroniku u kif tiżviluppa iktar ir-rakkomandazzjonijiet/linji gwida mal-Istati Membri u għalihom. | 2011-2013 | Il-Kummissjoni se tiffaċilita skambji tal-għarfien u l-esperjenza bejn il-partijiet interessati u, se tiftiehem mal-Istati Membri dwar miri komuni għas-servizzi kollaborattivi li għandha quddiemha. | L-użu mill-ġdid tal-Informazzjoni tas-Settur Pubbliku Is-settur pubbliku għandu minjiera ta' informazzjoni[16]. Ħafna mid-dejta li jiġbru l-awtoritajiet pubbliċi mhix użata u sservi biss skop limitat. Ir-rilaxx ta' dejta pubblika mhux personali (dejta ġeografika, statistika, ambjentali, eċċ ...) b'mod partikolari meta pprovduta f'format li jista' jinqara minn magna jippermetti ċittadini u negozji li jsibu modi ġodda kif jużawha u biex joħolqu prodotti u servizzi innovattivi ġodda. Il-Kummissjoni u l-Istati Membri huma impenjati li jimmassimizzaw il-valur tal-użu mill-ġdid ta' informazzjoni tas-settur pubbliku (PSI) pereżempju billi jagħmlu dejta u dokumenti mhux ipproċessati disponibbli għall-użu mill-ġdid f'varjetà wiesgħa ta' formati (inklużi dawk li jistgħu jinqraw minn magni) u lingwi u billi jkunu stabbiliti portali PSI[17]. Azzjonijiet f'dan il-qasam se jkunu marbuta mal-implimentazzjoni u r-reviżjoni tad-Direttiva dwar l-użu mill-ġdid ta' informazzjoni tas-settur pubbliku (Id-Direttiva PSI)[18], ir-reviżjoni tad-Deċiżjoni tal-Kummissjoni dwar l-użu mill-ġdid ta' informazzjoni tal-Kummissjoni[19] u kooperazzjoni effiċjenti fil-grupp PSI[20]. 2011 | L-Istati Membri se jaqblu dwar sett komuni ta' indikaturi li jerġgħu jużaw il-PSI. | 2011 | Il-Kummissjoni se twettaq studju biex tivvaluta sa fejn kienu żviluppati u implimentati mill-Istati Membri katalogi ta' dejta miftuħa u/jew portali PSI (pereżempju data.gov.uk). | 2011-2013 | Il-Kummissjoni se tiffaċilita skambji ta' prattika tajba u attivitajiet ta' sensibilizzazzjoni u se tadotta l-istrateġija tagħha stess għall-użu mill-ġdid tal-PSI abbażi ta' reviżjoni tad-Deċiżjoni PSI. | 2011-2012 | Il-Kummissjoni se tirrevedi d-Direttiva PSI, kif indikat fl-Aġenda Diġitali għall-Ewropa u se tikkunsidra l-possibbiltà ta' strateġija estiża għall-PSI Ewropea. | Titjib tat-trasparenza It-trasparenza fit-teħid ta' deċiżjonijiet mill-gvern u fl-użu tagħha tad-dejta personali tgħin biex tinbena l-fiduċja taċ-ċittadini u biex titjieb ir-responsabbiltà tal-leġiżlaturi. Għalkemm ħafna Stati Membri stabbilixxew miri għat-trasparenza, għadhom ma jeżistux għanijiet Ewropej komuni. Stħarriġiet juru li teknoloġiji u servizzi ġodda li jippermettu lill-utenti jsibu d-dejta personali tagħhom maħżuna mill-amministrazzjonijiet pubbliċi, li jippermettu lill-utenti jiċċekkjaw min aċċessa l-fajls amministrattivi tagħhom u li jagħtu lill-utenti għarfien fil-proċess tat-teħid tad-deċiżjonijiet huma fost l-iktar servizzi tal-gvern elettroniku mitluba. Azzjoni f'dan il-qasam għandha tkun skont id-Direttiva dwar il-Protezzjoni tad-Dejta (Id-Direttiva 95/46/KE). 2011 | Il-Kummissjoni u l-Istati Membri se jistabbilixxu miri ta' trasparenza voluntarji komuni u se jiskambjaw esperjenzi disponibbli. | 2013 | L-Istati Membri u l-Kummissjoni se jipprovdu aċċess onlajn għal informazzjoni dwar il-liġijiet u r-regolamenti, il-politiki u l-finanzi tal-gvern. | 2014 | Skont id-Direttiva dwar il-Protezzjoni tad-Dejta 95/46/KE, l-Istati Membri se jippermettu li ċ-ċittadini jkollhom aċċess elettroniku għal dik id-dejta personali li hija disponibbli fuqhom meta tkun disponibbli elettronikament u se jinfurmawhom elettronikament kull meta din id-dejta tkun ipproċessata b'mod awtomatiku, b'manjiera sempliċi u mhux ambigwa. | L-involviment taċ-ċittadini u n-negozji fil-proċessi tat-tfassil tal-politika L-Istati Membri huma impenjati li jiżviluppaw u jippromwovu metodi aħjar u iktar utli, li jiddependu fuq soluzzjonijiet ICT, għal negozji u ċittadini li jipparteċipaw f'konsultazzjonijiet, dibattiti u proċessi għat-tfassil tal-politika dwar il-politika pubblika. Għodod ġodda għall-governanza u t-tfassil tal-politika li bħalissa qed jiġu żviluppati taħt is-Seba' Programm Kwadru għar-riċerka u l-iżvilupp teknoloġiku u l-attivitajiet ta' dimostrazzjoni (FP7)[21], se jappoġġjaw gvernijiet fit-tfassil ta' politiki iktar intelliġenti, mmirati u li jadattaw ruħhom, filwaqt li jifhmu aħjar il-kost-effikaċja u l-impatti. L-azzjonijiet ippjanati se jtejbu l-kapaċità tal-individwi biex isemmgħu leħinhom u jagħmlu suġġerimenti għal azzjonijiet tal-politiki fl-Istati Membri u fl-Unjoni Ewropea kollha. Dawn l-azzjonijiet se jibnu fuq proġetti dwar il-Parteċipazzjoni Elettronika diġà varati taħt il-Programm Qafas għall-Kompetittività u l-Innovazzjoni (CIP) pereżempju billi jintużaw għodod tal-ICT elettroniċi għall-petizzjonar biex ikunu appoġġjati 'inizjattivi taċ-ċittadini'[22] jew biex jinfetħu sejħiet ġodda għal proposti taħt is-seba' Programm Kwadru tal-UE (FP7)) 2011 | Il-Kummissjoni se tikkollabora mal-Istati Membri dwar l-iżvilupp ta' servizz elettroniku li jappoġġja 'inizjattivi taċ-ċittadini' (kif previst mill-Artikolu 11 tat-Trattat dwar l-Unjoni Ewropea). | 2011 | Il-Kummissjoni se tivvaluta proġetti ta' riċerka eżistenti u se tvara oħrajn ġodda taħt l-għan "ICT għall-Governanza u t-Tfassil tal-Politiki' tal-Programm ta' Ħidma tal-FP7 għall-2011-2012 u se tiżgura skambji ulterjuri ta' għarfien u l-aħjar prattika. | 2011-2015 | L-Istati Membri, il-Kummissjoni u istituzzjonijiet rappreżentattivi oħra bħall-parlamenti għandhom jiżviluppaw servizzi li jinvolvu l-partijiet interessati f'dibattiti pubbliċi u fil-proċessi għat-teħid ta' deċiżjonijiet filwaqt li jibnu fuq proġetti pilota u dimostrazzjoni. | Suq Intern Il-biċċa l-kbira tas-servizzi pubbliċi onlajn mhumiex transkonfinali jew jinvolvu proċeduri kkumplikati biex ikunu aċċessibbli. Individwi minn pajjiż tal-UE ma jistgħux japplikaw faċilment għal servizzi pubbliċi f'pajjiż ieħor, għajr dak li huma stabbiliti fih, bl-użu pereżempju ta' karti tal-identità nazzjonali elettroniċi. Dan inaqqas drastikament il-mobbiltà tan-negozji u ċ-ċittadini. Sabiex jappoġġjaw is-Suq Intern, il-gvernijiet għandhom jadottaw servizzi 'bla intoppi' għall-imprendituri biex iwaqqfu u jmexxu negozju fi kwalunkwe pajjiż Ewropew u għandhom jippermettu lill-individwi biex jistudjaw, jgħixu, jirċievu kura tas-saħħa u jirtiraw li kwalunkwe post fl-Unjoni Ewropea. Servizzi bla intoppi għan-negozji In-negozji għandhom ikunu jistgħu jbigħu u jipprovdu servizzi u prodotti fl-UE kollha, permezz ta' akkwist pubbliku elettroniku faċli u l-implimentazzjoni effikaċi tas-Servizzi li joffru punti ta' kuntatt uniċi għan-negozji għall-interazzjonijiet tagħhom mal-gvern. Matul l-aħħar sentejn twaqqfu żewġ inizjattivi kbar fiż-żewġ oqsma: - SPOCS "Simple Procedures Online for Cross-border Services"[23] għandu l-għan li jneħħi l-ostakli amministrattivi li n-negozji Ewropej jaffaċċjaw meta jkunu jridu joffru s-servizzi tagħhom barra mill-pajjiż, billi jappoġġja l-implimentazzjoni ta' punti ta' kuntatt uniċi tal-ġenerazzjoni li jmiss u l-proċeduri elettroniċi assoċjati. - PEPPOL "Pan-European Public eProcurement On-Line"[24] huwa proġett pilota li jimmira għal soluzzjoni għall-akkwist elettroniku pubbliku interoperabbli fl-UE kollha li jippermetti lill-imprendituri jwettqu onlajn iċ-ċiklu kollu ta' akkwist pubbliku, mill-ordnijiet sal-fatturazzjoni u aċċess għall-katalogi. Dan se jnaqqas il-piż amministrattiv; iktar trasparenza u ffrankar potenzjalment kbir mill-kosti huma l-vantaġġi mistennija minn din l-implimentazzjoni. Abbażi tar-riżultati tal-inizjattivi msemmija hawn fuq, l-azzjonijiet ippjanati għandhom ikunu: infrastruttura ta' akkwist pubbliku elettroniku transkonfinali u interoperabbli bbażata fuq ir-riżultati tal-proġett pilota fuq skala kbira PEPPOL; u l-iżvilupp ta' punti ta' kuntatt uniċi tat-'tieni ġenerazzjoni' flimkien mal-estensjoni tad-Direttiva dwar is-Servizzi għal oqsma oħra tan-negozju. Dan ifisser li sal-2015, in-negozji fl-Ewropa se jkunu jistgħu jbigħu oġġetti u jipprovdu servizzi lill-amministrazzjonijiet pubbliċi f'pajjiżi oħra bl-istess faċilità li bħalissa għandhom dawk fil-pajjiż ta' appartenenza tagħhom. L-espnasjoni ta' negozju f'pajjiżi oħra u r-reġistrazzjoni jistgħu jsiru b'mod remot – jiġifieri mingħajr ma wieħed iħalli l-uffiċċju. 2011 | L-Istati Membri u l-Kummissjoni se jivvalutaw ir-riżultati tal-PEPPOL u l-iSPOCS u se jiżguraw segwitu sostenibbli. | 2011 | Il-Kummissjoni se toħroġ White Paper dwar passi prattiki sabiex il-kapaċità tal-akkwist elettroniku tkun interkonnessa fis-suq intern kollu[25]. | 2012-2014 | L-Istati Membri għandhom ivaraw servizzi transkonfinali abbażi tar-riżultati tal-PEPPOL u l-iSPOCS. | 2013 | L-Istati Membri se jiżguraw li punti ta' kuntatt uniċi 'tat-tieni ġenerazzjoni' se jiffunzjonaw bħala ċentri sħaħ tal-gvern elettroniku lil hinn mir-rekwiżiti u l-oqsma koperti mid-Direttiva dwar is-Servizzi[26]. | Mobbiltà personali Iċ-ċittadini Ewropej għandhom ikunu jistgħu jiċċaqilqu u jgħixu liberament fl-Ewropa kollha[27]. F'dan il-qasam, l-Istati Membri u l-Kummissjoni se jaħdmu flimkien biex jiżviluppaw servizzi sabiex tiżdied il-mobbiltà tal-persuni li jridu jiċċaqilqu minn pajjiż Ewropew għall-ieħor pereżempju għal raġunijiet ta' studju, xogħol, kura tas-saħħa, residenza u/jew irtirar. L-azzjonijiet ippjanati għandhom jiżguraw l-iżvilupp ta' servizzi interoperabbli li jippermettu liċ-ċittadini jikkomunikaw, iwettqu tranżazzjonijiet u jirċievu u jibgħatu dokumenti elettroniċi u informazzjoni lil u minn amministrazzjonijiet pubbliċi fl-UE. Dawn se jippermettu il-forniment ta' skambju transkonfinali sikur u ħażna sikura ta' informazzjoni elettronika (forniment elettroniku ta' dokumenti u informazzjoni). L-individwi għandhom ikunu jistgħu jaċċessaw dokumenti personali bħal ċertifikati tat-twelid mill-Ewropa kollha, jkunu eliġibbli għal u jirċievu drittijiet tal-pensjoni tal-irtirar f'pajjiż li mhux dak li ħadmu fih, jew li jirreġistraw elettronikament fi kwalunkwe università Ewropea. 2012-2014 | Il-Kummissjoni se tappoġġja skambji tal-aħjar prattika u se tikkoordina l-isforzi tal-Istati Membri biex flimkien jiżviluppaw u jwaqqfu servizzi interoperabbli ta' forniment elettroniku. | 2015 | L-Istati Membri se jipprovdu servizzi ta' forniment elettroniku transkonfinali u interoperabbli għaċ-ċittadini, pereżempju sabiex ikunu jistgħu jistudjaw, jaħdmu, jgħixu, jirċievu kura tas-saħħa u jirtiraw fi kwalunkwe Stat tal-Unjoni Ewropea. | Implimentazzjoni ta' servizzi transkonfinali fl-UE Il-Kummissjoni u l-Istati Membri se jaqsmu flimkien ir-riżultati tal-esperjenzi miksuba b'suċċess fil-proġetti pilota fuq skala kbira[28] biex jiddeterminaw u jaqblu fuq servizzi transkonfinali ewlenin lesti għal implimentazzjoni sostenibbli fl-UE kollha. L-Istati Membri u l-Kummissjoni se jivvalutaw kemm huma lesti billi janalizzaw l-ostakli organizzazzjonali, legali, tekniċi u semantiċi li jistgħu jxekklu l-użu definittiv tagħhom. Id-disponibbiltà ta' servizzi transkonfinali fl-UE se tiżdied iniżjalment permezz tal-appoġġ ta' proġetti pilota fuq skala kbira ġodda abbażi ta' bżonnijiet definiti sew (pereżempju f'oqsma bħall-Ġustizzja elettronika jew l-Ambjent elettroniku) u fuq l-opportunitajiet għall-użu mill-ġdid ta' infrastrutturi eżistenti. L-azzjonijiet ippjanati għandhom jipprovdu l-prerekwiżiti għall-Istati Membri biex jimpenjaw ruħhom fl-użu sħiħ fl-UE kollha ta' servizzi transkonfinali u biex jibdew oħrajn ġodda. . 2011 | Il-Kummissjoni se twettaq studju mal-Istati Membri dwar it-talba għal servizzi transkonfinali u se tivvaluta l-ostakli organizzazzjonali, legali, tekniċi u semantiċi. | 2011 | L-Istati Membri se jaqblu dwar għadd ta' servizzi pubbliċi transkonfinali ewlenin sabiex ikunu varati bejn l-2012 u l-2015 u se jidentifikaw avvenimenti/stadji tal-ħajja xierqa[29]. | 2012-2015 | Il-Kummissjoni se tappoġġa u tikkoordina l-isforzi tal-Istati Membri biex ivaraw proġetti Pilota fuq Skala Kbira u jibdew oħrajn ġodda, filwaqt li jinkoraġġixxu l-koordinazzjoni u l-użu mill-ġdid ta' riżultati u soluzzjonijiet bejniethom. | 2012-2015 | Il-Kummissjoni se taħdem mal-Istati Membri u l-partijiet interessati biex jimplimentaw servizzi ta' Ambjent elettroniku transkonfinali[30]. | Effiċjenza u effikaċja ta' Gvernijiet u Amministrazzjonijiet L-azzjonijiet dwar din il-prijorità se jiffokaw fuq l-użu tal-ICT u fuq il-possibbiltà ta' tibdil organizzazzjonali għal servizzi pubbliċi bi prestazzjoni aħjar, inqas deffusin, iktar sostenibbli u iktar mgħaġġlin billi jnaqqsu l-piż amministrattiv, itejbu l-proċessi organizzazzjonali u jippromwovu ekonomija sostenibbli b'livell baxx ta' karbonju. Titjib tal-Proċessi Organizzazzjonali Il-gvern elettroniku jservi bħala strument ta' bidla biex jitjiebu l-proċessi organizzazzjonali fl-amministrazzjonijiet u biex ikun limitat il-kost. Pereżempju, il-kost tal-fatturazzjoni jista' jitnaqqas fil-proċessi elettroniċi tal-akkwist pubbliku filwaqt li tiżdied l-effikaċja pereżempju permezz ta' proċessar iktar mgħaġġel. L-impjegati tal-gvern se jibbenefikaw mit-tisħiħ tal-ħiliet elettroniċi u billi jitgħallmu mill-esperjenzi f'partijiet oħra tal-Ewropa dwar modi kif jitjiebu l-proċessi organizzazzjonali. Il-portal ePractice.eu, se jkollu rwol ewlieni f'dan. Barra minn hekk, il-Kummissjoni se tmexxi billi tagħti eżempju u se tapplika l-iktar teknoloġiji u politiki avvanzati u xierqa tal-gvern elettroniku fl-organizzazzjoni tagħha stess. Il-Pjan ta' Azzjoni Kummissjoni elettronika 2011-2015 se jappoġġa proċessi amministrattivi koerenti li jiffaċilitaw il-kondiviżjoni tal-informazzjoni u jissimplifikaw l-interazzjoni mal-Kummissjoni. 2011 | Il-Kummissjoni se tiffaċilita l-iskambju ta' esperjenza, se tinkoraġġixxi l-użu mill-ġdid ta' soluzzjonijiet u applikazzjonijiet li għamlu suċċess u se tesplora approċċi ġodda biex tappoġġa lill-Istati Membri fit-titjib tal-proċessi organizzazzjonali. | 2011-2012 | Il-Kummissjoni se tittrasforma l-portal ePractice.eu f'għodda effikaċi ta' skambju tal-esperjenza u l-informazzjoni għall-prattikanti tal-gvern elettroniku tal-Istati Membri. | 2011-2015 | Il-Kummissjoni se timplimenta Pjan ta' Azzjoni ambizzjuż tal-Kummissjoni elettronika 2011-2015, li jinkludi akkwist pubbliku elettroniku sħiħ, strateġija ta' informazzjoni għas-settur pubbliku u politika ta' trasparenza[31]. | 2013 | Il-Kummissjoni, f'kooperazzjoni mill-qrib mal-Istati membri, se twaqqaf programm għall-iskambji tal-persunal bejn amministrazzjonijiet fi Stati Membri differenti. | Tnaqqis tal-Piżijiet Amministrattivi Għal ħafna persuni u negozji, l-aħjar gvern hu dak li ma jkunx innutat. Fil-prattika madankollu, ħafna proċeduri u rekwiżiti jagħmlu l-interazzjonijiet mal-gvernijiet ikkumplikati ħafna f'termini ta' ħin u riżorsi. Għalhekk, is-simplifikazzjoni jew l-eliminazzjoni ta' proċessi amministrattivi għandu jkun għan importanti, kif stipulat fil-Programm ta' Azzjoni għat-tnaqqis tal-piżijiet amministrattivi fl-Unjoni Ewropea[32]. L-azzjonijiet ippjanati għandhom jgħinu lill-Istati Membri jeliminaw piżijiet amministrattivi bla bżonn. Dan jista' jinkiseb , pereżempju permezz ta' użu intelliġenti mill-awtoritajiet pubbliċi tal-informazzjoni disponibbli taċ-ċittadini u billi jkun applikat il-prinċipju ta' reġistrazzjoni ta' dejta 'darba biss' li permezz tiegħu, l-informazzjoni meħtieġa miċ-ċittadini tinġabar darba biss, bil-kundizzjoni li r-rekwiżiti tal-protezzjoni tad-dejta u tal-privatezza jkunu ssodisfati. 2011-2013 | Il-Kummissjoni se torganizza mal-Istati Membri l-qsim tal-esperjenzi dwar l-implimentazzjoni tal-prinċipju ta' reġistrazzjoni 'darba biss' u, dwar proċeduri u komunikazzjonijiet elettroniċi, minħabba li saru kanal dominanti għat-twassil tas-servizzi tal-gvern elettroniku, se tagħmel analiżi tal-ispiża/benefiċċju u tfassal pjan direzzjonali għal implimentazzjoni ulterjuri. | Gvern Ekoloġiku Ir-Rakkomandazzjoni tal-Kummissjoni dwar il-mobilizzazzjoni ta' teknoloġiji ta' informazzjoni u komunikazzjonijiet biex tkun iffaċilitata t-tranżizzjoni għal ekonomija effiċjenti fl-enerġija u baxxa fil-karbonju, tinkludi l-organizzazzjonijiet pubbliċi[33]. Miri speċifiċi relatati mal-gvern elettroniku huma nieqsa u dawn jeħtieġ li jkunu stipulati u vvalutati. L-azzjonijiet ippjanati deskritti hawn isfel se jkollhom l-għan li jnaqqsu l-marka tal-karbonju ta' amministrazzjonijiet fl-Istati Membri, pereżempju billi jkun implimentat arkivjar elettroniku, permezz tal-użu ta' vidjokonferenzi minflok l-ivjaġġar, eċċ. 2012 | Il-Kummissjoni se twettaq studju dwar il-potenzjal tal-gvern elettroniku li tnaqqas il-marka tal-karbonju tal-gvernijiet inklużi l-aħjar prattiki. | 2013 | L-Istati Membri għandhom jiżviluppaw u jaqblu dwar indikaturi u proċeduri ta' evalwazzjoni sabiex ikun ikkalkulat it-tnaqqis tal-marka tal-karbonju tal-amministrazzjonijiet tagħhom bħala riżultat tas-servizzi tal-gvern elettroniku. | Prekundizzjonijiet għall-iżvilupp tal-gvern elettroniku Għadd ta' prekundizzjonijiet tekniċi u legali jeħtieġ li jkunu stabbiliti sabiex jippermettu l-implimentazzjoni tal-azzjonijiet li jsaħħu s-servizzi tal-gvern elettroniku fl-Ewropa. Dawn jinkludu l-promozzjoni tal-interopeabbiltà mal-fruntieri kollha, li tippermetti – fost affarijiet oħra, il-qsim ta' informazzjoni, l-użu ta' approċċi ta' punt ta' waqfa waħda (one-stop-shop), l-użu fl-Ewropa kollha ta' soluzzjonijiet ta' identità (nazzjonali) u skemi ta' pagamenti elettroniċi. L-interoperabbiltà hija appoġġata minn speċifikazzjonijiet miftuħa u l-iżvilupp ta' sistemi prinċipali ta' faċilitazzjoni bħall-immaniġġjar elettroniku tal-identità u l-istimulazzjoni ta' innovazzjoni fil-gvern elettroniku. Speċifikazzjoniiet Miftuħa u Interoperabbiltà L-interoperabbiltà hija l-abbiltà ta' sistemi u magni li jiskambjaw, jipproċessaw u jinterpretaw l-informazzjoni b'mod korrett. Hija aktar minn sempliċiment sfida teknika, minħabba li tinvolvi wkoll aspetti legali, organizzazzjonali u semantiċi tat-trattar tad-dejta. L-interoperabbiltà hija prekundizzjoni essenzjali għall-forniment tas-servizzi tal-gvern elettroniku b'mod miftuħ u flessibbli u se jippermetti kollaborazzjoni bejn l-amministazzjonijiet fl-Ewropa. B'mod partikolari, standards u pjattaformi miftuħa joffru opportunitajiet għal użu iktar kost-effikaċi tar-riżorsi u l-forniment ta' servizzi. L-azzjonijiet ippjanati se jwasslu għall-iżvilupp ta' strateġija komuni għall-kisba tal-interoperabbiltà bejn l-Istati Membri fuq livell Ewropew. 2011-2015 | Il-Kummissjoni (permezz tal-programm ISA) se timplimenta attivitajiet sabiex timplimenta l-Qafas Ewropew tal-Interoperabbiltà (EIF) u l-Istrateġija Ewropea tal-Interoperabbiltà (EIS) (l-adozzjoni tal-EIF u tal-EIS hija mistennija fl-2010). | 2012 | Il-Kummissjoni se torganizza skambji ta' ħila esperta u se tippromwovi l-użu mill-ġdid u l-qsim ta' soluzzjonijiet għall-implimentazzjoni interoperabbli tas-servizzi tal-gvern elettroniku. Dan jinkludi l-istabbilment ta' interfaċċi sabiex jinkiseb aċċess għal u użu awtentiku tas-sorsi nazzjonali. | 2013 | L-Istati Membri għandhom jalinjaw l-odfsa ta' interoperabbiltà nazzjonali tagħhom għall-EIF[34]. | Sistemi prinċipali ta' faċilitazzjoni Għal diversi servizzi onlajn, huwa essenzjali li jkunu identifikati u awtentikati l-persuna jew l-entità legali li għaliha se jkun fornut servizz. It-teknoloġiji tal-identifikazzjoni elettronika (eID) u s-servizzi ta' awtentikazzjoni huma essenzjali għas-sigurtà tat-tranżazzjonijiet elettroniċi (kemm fis-settur pubbliku kif ukoll fis-settur privat). Illum, l-iktar mod komuni biex tawtentika huwa permezz tal-passwords, iżda qed dejjem ikunu iktar meħtieġa soluzzjonijiet sikuri għall-protezzjoni tal-privatezza. L-Ewropa teħtieġ kooperazzjoni amministrattiva aħjar biex tiżviluppa u tuża servizzi onlajn pubbliċi transkonfinali, inklużi soluzzjonijiet prattiċi tal-identifikazzjoni elettronika u tal-awtentikazzjoni elettronika. L-inizjattivi diġà nbdew bħall-Programm Pilota fuq Skala Kbira STORK li għandu l-għan li jistabbilixxi Pjattaforma Ewropea għall-Interoperabbiltà tal-identifikazzjoni elettronika li se tippermetti liċ-ċittadini jaċċessaw is-servizzi tal-gvern elettroniku fil-pajjiż tal-appartenenza u lil hinn minnu bl-użu tal-identifikazzjoni elettronika nazzjonali tagħhom. L-azzjonijiet ippjanati se jikkontribwixxu għall-bini ta' qafas Pan-Ewropew għar-rikonoxximent reċiproku tal-identifikazzjoni elettronika[35], li jippermetti liċ-ċittadini u lin-negozji jidentifikaw lilhom infushom elettronikament fl-Ewropa. Dan l-approċċ għandu jibni fuq ir-riżultati tal-inizjattivi msemmija hawn fuq, b'mod partikolari STORK, li jiddependi fuq identitajiet awtentikati, f'konformità mad-dejta u d-dispożizzjonjiet tal-protezzjoni tal-privatezza. Dan ix-xogħol se jikkumplimenta u jikkunsidra l-Pjan ta' Azzjoni Ewropew eżistenti għall-Firem elettroniċi u l-identifikazzjoni elettronika[36] u r-reviżjoni tad-Direttiva dwar il-Firem elettroniċi ppjanata għall-2011. 2011 | Il-Kummissjoni se tipproponi reviżjoni tad-Direttiva dwar il-Firem elettroniċi bl-għan li jiġi provdut qafas legali għar-rikonoxximent transkonfinali u l-interoperabbiltà ta' sistemi siguri ta' awtentikazzjoni elettronika[37]. | 2012 | Il-Kummissjoni se tipproponi Deċiżjoni tal-Kunsill u tal-Parlament biex jiġi żgurat r-rikonoxximent reċiproku tal-identifikazzjoni elettronika u tal-awtentikazzjoni elettronika madwar l-UE kollha abbażi ta' 'servizzi ta' awtentikazzjoni' onlajn li għandhom ikunu offruti fl-Istati Membri kollha (li jistgħu jużaw l-aktar dokumenti tal-identifikazzjoni uffiċjali adattati - maħruġa mis-settur pubbliku jew privat)[38]. | 2012-2014 | L-Istati Membri għandhom japplikaw u jvaraw is-soluzzjonijiet tal-Identifikazzjoni elettronika abbażi tar-riżultati ta' STORK u proġetti oħra relatati mal-Identifikazzjoni elettronika. | Gvern elettroniku Innovattiv Il-ġenerazzjoni ġdida ta' servizzi tal-gvern elettroniku se jkollhom bżonn jiddependu fuq approċċi tekniċi innovattivi u jibbenefikaw minnhom, bħal sħab ta' servizzi diġitali u arkitettura orjentata fuq is-servizzi (service-oriented architecture (SOA)) biex jibnu servizzi tal-gvern elettroniku miftuħa, flessibbli u kollaborattivi filwaqt li fl-istess ħin ibaxxu kosti tal-ICT. Se jkunu varati proġetti pilota sabiex ikunu promossi d-disponibbiltà u l-użu ta' aċċess konvenjenti meta ssir talba għal riżorsi komuni u servizzi għall-forniment ta' servizzi tal-gvern elettroniku. Barra minn hekk, l-amministrazzjonijiet se jeħtiġilhom jieħdu azzjoni biex itejbu l-infrastruttura tal-gvern elettroniku IPv6 (portali, websajts, applikazzjonijiet, eċċ) u servizzi onlajn ta' interess pubbliku, fl-isfond tal-eżawriment tal-indirizzi Ipv4. Il-bidu tal-użu tal-IPv6 se jkun ta' benefiċċju għall-awtoritajiet pubbliċi fl-Istati Membri biex irawmu applikazzjonijiet u servizzi innovattivi, effiċjenti u aċċessibbli[39]. L-azzjonijiet ippjanati għandhom l-għan li jidentifikaw u jxerrdu soluzzjonijiet ittestjati u sikuri għall-isħab tas-servizzi pubbliċi, SOA u strateġiji ta' tranżizzjoni għat-trasferiment mill-Ipv4 għall-Ipv6. 2011 | Il-Kummissjoni se tvara studju u se tirrakkomanda azzjoni dwar kif tapplika teknoloġiji emerġenti u mudelli (bħall-SOA u sħab ta' servizzi pubbliċi) fis-settur pubbliku. | 2011 | Il-Kummissjoni se tvara attivitajiet taħt il-programm CIP biex tappoġġa amministrazzjonijiet biex imexxu t-titjib lejn l-IPv6, u b'hekk joħolqu vetrini u momentum ġdid għat-trasferiment lejn IPv6 fuq skala kbira.. | 2012 | Il-Kummissjoni se tvara proġetti pilota biex turi kif l-amministrazzjonijiet pubbliċi jistgħu jfornu servizzi ta' gvern elettroniku b'mod iktar flessibbli u effiċjenti billi jużaw arkitettura u teknoloġiji innovattivi. | GOVERNANZA L-Istati Membri huma impenjati b'mod sħiħ għall-prijoritajiet politiċi tad-Dikjarazzjoni ta' Malmö. Huma stiednu wkoll lill-Kummissjoni Ewropea biex torganizza governanza konġunta ta' dan il-Pjan ta' Azzjoni billi tippermetti parteċipazzjoni attiva mill-Istati Membri fl-implimentazzjoni tiegħu. Għal dan l-għan, il-Kummissoni Ewropea se twaqqaf u tippresiedi Grupp ta' Esperti ta' Livell Għoli tar-rappreżentanti tal-Istati Membri responsabbli għall-istrateġiji tal-gvern elettroniku nazzjonali. Il-Grupp ta' Esperti ta' Livell Għoli se jinforma lill-Grupp ta' Livell Għoli għall-Aġenda Diġitali u se jikkoordina mal-Kumitat tal-Programm ISA. Se tkun imħeġġa wkoll il-kooperazzjoni addizzjonali. Jeħtieġ li jkun imwaqqaf qafas koerenti biex jiġu diskussi l-politiki, għal monitoraġġ u l-evalwazzjoni tal-Pjan ta' Azzjoni u għall-iskambju tal-esperjenza. Fl-2013 se ssir evalwazzjoni ta' nofs it-terminu ta' dan il-Pjan ta' Azzjoni. Din se teżamina l-limitu sa fejn intlaħqu l-għanijiet tal-Pjan ta' Azzjoni, il-progress li sar u d-diffikultajiet affaċċjati. Skont ir-riżultati tal-evalwazzjoni ta' nofs it-terminu, kwalunkwe aġġustament neċessarji għall-għanijiet u l-attivitajiet tal-Pjan ta' Azzjoni se jkunu riveduti mal-Grupp ta' Esperti ta' Livell Għoli propost. Il-progress kumplessiv li sar fuq il-Pjan ta' Azzjoni u fuq il-gvern elettroniku b'mod ġenerali se jitkejjel kull sena permezz tal-użu ta' taħlita ta' strumenti (valutazzjoni komparattiva, tagħlim komparattiv, awto-evalwazzjoni, eċċ) u metodi (riċerka fuq l-internet, analiżi tad-dejta pubblika, ittestjar tal-utenti, intervisti, eċċ.). L-Istati Membri se jaqsmu l-inizjattivi tal-valutazzjoni komparattiva rilevanti mal-Kummissjoni Ewropea u Stati Membri oħra sabiex ikun possibbli l-iżvilupp ta' eżerċizzji komuni ta' kejl fost il-partijiet interessati. 2011 | Il-Kummissjoni se tistabbilixxi Grupp ta' Esperti ta' Livell Għoli tar-rappreżentanti tal-Istati Membri u se tissuġġerixxi mandat xieraq. | 2012 | L-Istati Membri se jinfurmaw lill-Kummissjoni u lill-Grupp ta' Esperti ta' Livell Għoli dwar kif il-prijoritajiet politiċi tad-dikjarazzjonijiet Ministerjali ta' Malmö, huma jew se jkunu riflessi fl-istrateġiji nazzjonali tal-gvern elettroniku. | 2013 | L-Istati Membri kollha se jkunu inkorporaw il-prijoritajiet politiċi tad-Dikjarazzjoni ta' Malmö fl-istrateġiji nazzjonali tagħhom. | 2013 | Il-Pjan ta' Azzjoni tal-gvern elettroniku se jkun evalwat u r-riżultati se jintużaw sabiex ikun aġġornat il-Pjan ta' Azzjoni. | 2015 | L-Istati Membri kollha se jinfurmaw lill-Kummissjoni u lill-Grupp ta' Esperti ta' Livell Għoli kif intlaħqu l-prijoritajiet politiċi tad-Dikjarazzjoni ta' Malmö. | [1] COM(2010)245. [2] Pjan ta' Azzjoni dwar gvern elettroniku 2006, COM 2006/173 tal-25.04.2006 [3] CIP ICT PSP: http://ec.europa.eu/information_society/activities/egovernment/implementation/ict_psp/index_en.htm [4] http://www.epractice.eu/ [5] Direttiva 2003/98/KE dwar l-użu mill-ġdid ta’ informazzjoni tas-settur pubbliku, 17.11.2003, ĠU L 345, 31.12.2003, 90-96 [6] http://www.peppol.eu [7] http://www.eid-stork.eu [8] Rapport dwar il-Kompetittività Diġitali tal-Ewropa 2010, p.88.Ara http://intra.infso.cec.eu.int/C4/docs/main%20page/european_competitiveness_report_2010.pdf [9] Sal-2015 l-amministrazzjonijiet pubbliċi Ewropej għandhom ikunu "rikonoxxuti li huma miftuħa, flessibbli u kollaborattivi fir-relazzjonijiet tagħhom maċ-ċittadini u n-negozji. Huma jużaw il-gvern elettroniku biex iżidu l-effiċjenza u l-effikaċja tagħhom u biex kostantament itejbu s-servizzi pubbliċi b'mod li jaqdu l-bżonnijiet differenti tal-utenti u jimmassimizzaw il-valur pubbliku; b'hekk ikunu qed jappoġġaw it-tranżizzjoni tal-Ewropa lejn ekonomija ewlenija bbażata fuq l-għarfien." Ara http://www.egov2009.se/wp-content/uploads/Ministerial-Declaration-on-eGovernment.pdf. Din l-azzjoni hija definita fl-Aġenda Diġitali għall-Ewropa u hija mibnija fuq laqgħat Ministerjali bi-annwali ta' Brussels fl-2001, Como fl-2003, Manchester fl-2005 u Lisbona fl-2007. Ara http://ec.europa.eu/information_society/activities/egovernment/library/index_en.htm. Din inkludiet ukoll l-impenn tal-pajjiżi kandidati u tal-EFTA. [10] Dikjarazzjoni minn "EwropaDiġitali", ara 15/12/2010http://www.digitaleurope.org/index.php?id=106809:37:10id_article=39015/12/2010 [pic]http://www.digitaleurope.org/index.php?id=1068&id_article=390 [11] Dikjarazzjoni miftuħa dwar is-servizi pubbliċi 2.0, http://eups20.wordpress.com/the-open-declaration [12] COM (2010) 2020 [13] Dawn l-atti leġiżlattivi jinkludu: Id-Direttiva dwar is-Servizzi (2006/123/KE), id-Direttiva dwar il-firem elettroniċi (1999/93/KE), id-Direttivi dwar l-Akkwist Pubbliku (2004/17/KE u 2004/18/KE), id-Direttiva dwar il-Protezzjoni tad-Dejta (95/46/KE), id-Direttiva dwar l-użu mill-ġdid ta' informazzjoni tas-settur pubbliku (2003/98/KE), l-Infrastruttura għal Informazzjoni Ġeografika fil-Komunità Ewropea (Direttiva INSPIRE 2007/2/KE), id-Direttiva dwar l-aċċess pubbliku għat-tagħrif ambjentali (2003/4/KE). [14] L-Artikolu 11 tat-Trattat dwar l-Unjoni Ewropea u l-Artikolu 24 tat-Trattat dwar il-Funzjonament tal-Unjoni Ewropea [15] Pereżempju. fixmystreet.com [16] Il-Kummissjoni u l-Istati Membri rrikonoxxew dan il-valur għal bosta snin u adottaw id-Direttiva dwar l-użu mill-ġdid tal-informazzjoni tas-settur pubbliku (Id-Direttiva PSI). [17] Pereżempju Data.gov.uk [18] Direttiva 2003/98/KE dwar l-użu mill-ġdid ta’ informazzjoni tas-settur pubbliku, 17.11.2003, ĠU L 345, 31.12.2003, 90-96 [19] Deċiżjoni tal-Kummissjoni 2006/291/KE dwar l-użu mill-ġdid tal-informazzjoni tal-Kummissjoni tas-07. 04.2006 [20] Il-Grupp PSI jikkonsisti f'uffiċjali mill-Istat Membru, awtoritajiet lokali jew reġjonali u rappreżentanti mill-organizzazzjonijiet tas-settur privat li jiltaqgħu regolarment biex jiskambjaw prattiki tajbin dwar l-użu mill-ġdid tal-PSI u jiddiskutu kwistjonijiet prattiċi rigward it-traspożizzjoni tad-Direttiva PSI. [21] Is-Seba' Programm Kwadru tal-UE għar-riċerka, l-iżvilupp teknoloġiku u l-attivitajiet ta' dimostrazzjoni (FP7) http://ec.europa.eu/informhttp://ec.europa.eu/information_society/activities/egovernment/research/fp7/index_en.htmation_society/policy/psi/index_en.htm [22] L-Artikolu 11 tat-Trattat dwar l-Unjoni Ewropea u l-Artikolu 24 tat-Trattat dwar il-Funzjonament tal-Unjoni Ewropea [23] SPOCS (Simple Procedures Online for Cross-border Services) ( http://www.eu-spocs.eu). [24] PEPPOL (Pan-European Public Procurement Online) (http://www.peppol.eu). [25] Din l-azzjoni hija definita fl-Aġenda Diġitali għall-Ewropa [26] Din l-azzjoni hija definita fl-Aġenda Diġitali għall-Ewropa [27] L-implimentazzjoni tad-Direttiva dwar id-dritt taċ-ċittadini tal-Unjoni li jiċċaqilqu u jgħixu liberament fit-territorju tagħha u dwar id-dritt tal-moviment liberu tal-persuni. [28] STORK (Secure identiTy acrOss boRders linKed) (https://www.eid-stork.eu/). epSOS (Smart Open Services for European Patients) (http://www.epsos.eu). [29] Din l-azzjoni hija definita fl-Aġenda Diġitali għall-Ewropa. [30] Din l-azzjoni hija definita fl-Aġenda Diġitali għall-Ewropa. [31] Din l-azzjoni hija definita fl-Aġenda Diġitali għall-Ewropa. [32] COM(2007)23. [33] COM(2009)111. [34] Din l-azzjoni hija definita fl-Aġenda Diġitali għall-Ewropa. [35] Din l-azzjoni hija definita fl-Aġenda Diġitali għall-Ewropa. [36] COM(2008)798. [37] Din l-azzjoni hija definita fl-Aġenda Diġitali għall-Ewropa. [38] Din l-azzjoni hija definita fl-Aġenda Diġitali għall-Ewropa. [39] F'konformità mal-COM(2008) 313, il-Kummissjoni, fl-2011, se tipprepara Dokument ta' Ħidma tal-Persunal li jidentifika kwalunkwe azzjoni ta' segwitu meħtieġa.